Seega on meie linnuste arengus toimunud tähtis muutus just 11. sajandi jooksul. See muutus hõlmas nii kaitsesüsteeme kui paljudel juhtudel  ka paiknemist maastikul ning seost asulakohaga. Muutuste põhjuseks võib pidada, ühelt poolt, tollaseid arenguid sõjapidamise viisides (viikingiajale iseloomulikud ajutised röövretked suhteliselt väikese arvu sõdalastega asendusid suuremate sõjavägede ja kestvama ohuga), teiselt poolt tuleb aga arvestada ka protsessidega ühiskondlik-majanduslikus ja ühiskondlik-poliitilises elus (vt lähemalt allpool).